Stranica "Hrvatska izumire", koju je u subotu na Facebooku pokrenuo demograf i bivši državni tajnik u Ministarstvu demografije Marin Strmota, od jučer više nije dostupna.

Strmota tvrdi da ne zna zašto stranica ''Hrvatska izumire'' više nije dostupna, odnosno zašto je blokirana.

''Facebook ne daje objašnjenje'', rekao je Strmota Tportalu, no nije želio poslati screenshot obavijesti o blokiranju stranice.

Marin Strmota iznenadio je javnost prošlog tjedna davši ostavku na mjesto državnog tajnika tijekom konferencije za medije pred ministricom Nadom Murganić. Nakon što je Strmota izgovorio kako demografske mjere koje su predstavljene smatra folklorom, ministrica je pokušala spasiti situaciju pravdajući njegov potez "nestrpljenjem mladog čovjeka".

U prvoj objavi na stranici "Hrvatska izumire" Strmota je u subotu napisao: "Dragi svi, zahvaljujem svima od srca na porukama podrške koje su mi praktički zatrpale sve komunikacijske kanale i dale mi snage da se obratim svima! Tri, četiri ... krećemo"